मानवाधिकार कार्यकर्ताओं को दी धमकी, हटाए गए सुकमा एसपी
सुकमा एसपी आईके एलेसेला को खुले मंच से लोगों को धमकी देना भारी पड़ा गया। राज्य सरकार ने इसे घोर अनुशासनहीनता मानते हुए उन्हें हटा दिया है। एलेसेला को पुलिस मुख्यालय में एसपी, एसआईबी बनाया गया है। इनके अलावा पांच जिलों के भी एसपी भी बदले गए हैं। गुरुवार शाम सुकमा में दिए गए विवादास्पद बयान के 24 घंटे के भीतर ही राज्य सरकार ने एसपी इंदिरा कल्याण एलेसेला को हटा दिया है। एक आटोमोबाइल कंपनी के शो रुम में एक लांचिंग कार्यक्रम को संबोधित करते हुए उन्होंने मानवाधिकार कार्यकर्ताओं को भारी वाहनों से कुचल देने की बात कही थी। वे इसके बाद भी चुप नहीं रहे। एलेसेला ने प्रतिक्रिया चाहने पर अपने बयान पर कायम रहते हुए कहा कि बोलने की आजादी है, बोला जा सकता है। शेष|पेज 5
तीन माह पहले ही सुकमा भेजे गए एलेसेला के इस बयान पर शुक्रवार को विधानसभा में विपक्ष ने जमकर बवाल मचाया था। इस पर मुख्यमंत्री रमन सिंह ने अपनी प्रतिक्रिया देते हुए किसी भी तरह की अनुशासनहीनता को बर्दाश्त न कर कार्रवाई की बात कही थी। सीएम ने इस मामले में मुख्य सचिव विवेक ढांड और डीजीपी उपाध्याय से पूरी रिपोर्ट लेने के बाद एलेसला को पीएचक्यू में एसपी एसआईबी के पदस्थ किया गया है। इनके साथ बस्तर के तीन अन्य जिलों के भी एसपी बदले गए हैं। इनमें शेख आरिफ हुसैन को बलौदाबाजार से बस्तर, आरएन दास को बस्तर से बलौदाबाजार, अभिषेक मीणा को नारायणपुर से सुकमा और संतोष सिंह को कोंडागांव से नारायणपुर एसपी बनाया गया है। इसी तरह से आशुतोष सिंह एसपी कोंडागांव होंगे। बालोद से बलौदाबाजार भेजे जाने से पहले आरिफ बड़े जिले के लिए प्रयासरत थे। इस तरह से करीब एक माह के भीतर पूरे बस्तर की पुलिसिंग बदल दी गई है। पिछले ही महीने आईजी एसआरपी कल्लूरी को हटाते हुए डीआईजी सुंदरराज को रेंज का प्रभारी आईजी बनाया गया था।
hin_Deva hin_Deva hin_Deva